Við støði í Umhvørvispolitikkinum "Grøna leiðin" fer Tórshavnar kommuna í næstum undir eitt nýtt átak innan burðardygga ferðslu. Átakið "Ferðast grønt" fer av bakkastokki 20. apríl og verður í allari kommununi-frá Kirkjubø til Kollafjarðar og út í Nólsoy. Átakið fer at seta sjóneykuna á burðardygga ferðslu, ið er at súkkla, ganga og koyra við bussi til arbeiðis ella í skúla. "Ferðast grønt" verður í tíðarskeiðinum apríl til september, og fer átakið at vitja við skúlar og í Steinatúni. Byrjað verður 20. apríl í Steinatúni, har Tórshavnar kommuna bjóðar teimum fyrstu 200, ið koma oman í Steinatún, skúlabreyð og mjólk frá MBM. Nógv spennandi verður á skránni alt summarið, og hava luttakararnir møguleika at ogna sær okkurt ókeypis heim við. Fylgið "Ferðast grønt" á facebook. com/ferdastgront og fylgið við hvat ið næst hendir.